钦定古今图书集成/明伦汇编/氏族典/第127卷 > 陈璧
## 钦定古今图书集成/明伦汇编/氏族典/第127卷 > 陈璧

按《山西通志》：“璧字瑞卿，太原左卫籍。成化壬辰进士，
授嘉兴知县。性抗直，不折节权贵。凡上司以事临者，
与辨析民情利病，侃侃不辍。因荐擢江西道监察御
史，益励风裁，论事常持大体，台纪克振。进山东兵备
副使，扼临清，漕河所经，寔要冲之地，百需蛊弊，一切
裁省。有贵珰难餍于民，璧折以法，珰恚怒，击其首，竟”
莫能夺。至均徭役，剔奸宄，掖良善，清武备，清源一带，
德如父母。寻进本司廉使。禁罚赎，绳贪墨。其倚法为
奸，有所侵牟者，黜弗贷。境内诸猾悉敛戢，无敢弄手。
陞南京太仆寺卿。两京岁取备用万匹，南直止三分，
多准折价，以便寄养。璧从容处分，州县无扰。三年升
右副都御史，整饬蓟州等处边备兼抚、顺、永三府，即
勇退，以养痾归家。璧性孝友，重行谊，待兄千户某如
父。尝以御史居家，因微谴受扑，无难色。官山东时，有
佥事某为御史时有隙，及卒，倾赀敛之，人皆高其义。